„Активација на ранливи групи на пазарот на трудот“ е Проект финансиран од страна на Европската Унија. Целта на овој ИПА Проект е ефективно вклучување на ранливите лица и примателите на социјална помош на пазарот на трудот и постигнување на најдобрите можни социјални исходи за нив преку нудење на квалитетни персонализирани услуги и развој на вештини. Проектот ги поддржува следниве активни мерки на пазарот на трудот и услуги за вработување: Програма за психо-социјална поддршка и за менторска поддршка; Обуки за вештини побарувани на пазарот на трудот; Обуки на работно место, практиканство, Субвенционирано вработување и Програма за втора шанса. Официјален јазик на Проектот ќе биде англискиот јазик.

Врз основа на член 22 став 1 алинеа 5 од Законот за вработените во јавен сектор и Договорот за Директен грант на ИПА Проектот каде се дефинирани работните позиции, критериумите за избор и обезбедените финансиски средства, Агенцијата за вработување на Република Северна Македонија објавува:

**ЈАВЕН ОГЛАС**

**за работа на Проект на определено време во траење од 10 месеци,**

**со полно работно време**

I. Агенцијата за вработување на Република Северна Македонија има потреба од засновање на работен однос со вкупно 1 (еден) извршител во проектната единица за имплементација на ИПА и други проекти финансирани од странска помош, на определено работно време во траење од 10 месеци, за следното работно место:

1. **КООРДИНАТОР НА ПРОГРАМА ЗА ВРАБОТЛИВОСТ - 1 (еден) извршител**

Координаторот ќе извршува секојдневни активности во рамките на програмата, под водство на Проектниот координатор и Раководителот на Одделението за Европски интеграции и проекти во АВРСМ; изготвува план за работа и мониторинг на активностите и е одговорен за нивно навремено извршување, во согласност со проектниот договор; изготвува нацрт-оперативни упатства на Проектот; обезбедува поддршка, помош и координација на работодавачите и на спроведувачите на обуки кои ќе бидат вклучени во Програмата; помага на Службеникот за набавки во подготовката на Планот за набавки; врши редовни проверки/мониторинг на квалитетот на активностите; изготвува извештаи за Програмата и обезбедува информации за изготвување на квартални, периодични и финални извештаи; собира релевантни податоци; ажурира проектни информации/ податоци во проектната база на податоци; придонесува во подготовката на материјалите за видливост, извештаите, упатствата и архивирањето, итн.

Нето платата за работното место изнесува 34.308 денари.

Кандидатите треба да ги исполнуваат следните услови:

* да се државјани на Република Северна Македонија;
* да имаат стекнато ниво на квалификации VI-А според Македонската рамка на квалификации и најмалку 240 кредити стекнати според ЕКТС или завршен VII/1 степен;
* да имаат одлични комуникациски вештини со говорење и пишување на македонски и англиски јазик;
* да имаат возачка дозвола Б категорија;
* да имаат активно познавање на компјутерски програми за канцелариско работење;
* да имаат минимум 30 месеци работно искуство на проекти/програми финансирани од Европската Унија, од кои 12 месеци искуство во областа на активните програми и политики за вработување.

II. Работниот однос се заснова со полно работно време - 40 часа неделно од понеделник до петок, од 07:30 до 15:30 часот.

III. Се повикуваат сите заинтересирани кандидати да ги достават своите Europass работни биографии - CV (http://europass.cedefop.europa.eu) и мотивациски писма на англиски јазик, како и копија на документите со кои се потврдува дека ги исполнуваат бараните услови на огласот (државјанство, диплома, договoри/ референци од претходни работодавачи, возачка дозвола), во запечатен коверт по пошта или на рака, на следната адреса: Агенцијата за вработување на Република Северна Македонија - Централна служба, ул. Васил Ѓоргов бр. 43, 1000 Скопје.

На надворешната страна на ковертот задолжително да се наведе насловот на проектот и позицијата за која аплицира кандидатот, со назнака “да не се отвора до сесијата за евалуација”.

IV. Краен датум за прием на апликации e 08.05.2023, 15:00часот. Изборот ќе биде извршен во рок од 30 дена по истекот на рокот за пријавување.

**Напомена:** Нема да се разгледуваат апликациите кои не се доставени согласно точка III и IV од овој оглас. Ве молиме без телефонски јавувања.

V. Само кандидатите кои ќе влезат во потесен круг ќе бидат известени и повикани на интервју.

Попречните прашања (еднакви можности, етничка припадност и сл.) ќе бидат земени предвид во сите аспекти на процесот на вработување. Овој оглас е објавен и на веб-страната на АВРСМ - http://[av.gov.mk](http://www.av.gov.mk).